Metroraad kyk gratis of jou motor padwaardig is | Netwerk24
Metroraad kyk gratis of jou motor padwaardig is
Deur Roshé Taka 13 April 2019 09:07
Die Kaapse metroraad en verkeersdepartement span Operasie Exodus in om die paaie oor die Paasnaweek te beveilig wanneer die verkeersvloei na en uit die Moederstad toeneem.
Die departement het Vrydag begin om die padwaardigheid van langafstandbusse en minibustaxi’s gratis te toets. Sleepwaens is ook getoets.
Voertuie, minibustaxi’s, busse en private motors kan hul voertuie gedurende die Paasvakansie laat toets.Foto: Verskaf
Private voertuie sal op Maandag 15 April en Donderdag 18 April getoets word.
Die toetse word onder meer in die Bellville- en Joe Gqabi-verkeersafdeling gedoen, sowel in by die Intercape- en Greyhound-busdepots.
JP Smith, burgemeesterskomiteelid vir veiligheid, sê die algemeenste probleme is foutiewe remme, skokbrekers en bande.
Dié toets sal defekte aandui wat motorbestuurders nie van bewus was nie. Foto: Verskaf
Smith sê die veiligheidstoetse is heeltemal vrywillig.
“Sommige operateurs maak gebruik van die geleentheid om hul eie en passasiers se gemoedsrus te verseker. Baie ander doen dit nie. Dit is omdat sommige bewus is daarvan dat hul voertuie en bestuurders nie op standaard is nie,” sê hy.
Hy sê Operasie Exodus help bestuurders om probleme waarvan hulle nie bewus was nie te identifiseer.
Smith sê indien ’n voertuig onpadwaardig is, sal die bestuurder die geleentheid kry om die voertuig te laat herstel en te laat hertoets.
“Onpadwaardige minibustaxi’s en busse sal nie toegelaat word om passasiers te vervoer nie. Ons wil die veiligheid van die passasiers verseker,” sê hy.
Smith sê 34 mense is verlede jaar op Paasnaweek op die Wes-Kaapse paaie dood.
“Ek hoop regtig dat dit nie hierdie jaar weer die geval gaan wees nie,” sê Smith.
Getoetse voertuie wat padwaardig verklaar is, sal ’n plakkertjie kry om die toetsproses by kontrolepunte te bespoedig.
*Die volledige lys van toetssentrums is HIERbeskikbaar.
Meer oor: Kaapse Metroraad | Kaapstad | Motors
Vakansie: Toets dié 10 dinge in jou motor voor jy ry